
Narva Muuseumi vara tasuta kasutusse andmine SA-le Narva Muuseum

1. Asjaolud ja menetluse käik

Narva Linnavolikogu 17.05.2012 otsusega nr. 57 otsustati osaleda SA Narva Muuseum asutamisel. SA Narva Muuseum asutajateks on Narva linn ja Eesti Vabariik. Vabariigi Valitsuse 25.10.2012 korraldusega nr. 452 otsustati anda kultuuriministrile volitus asutada riigi osalusel SA Narva Muuseum.

SA Narva Muuseum eesmärk on Narva linna ja piirkonna ajaloo ning arhitektuuri-, kultuuri- ja looduspärandi tutvustamine ja populariseerimine ning Eesti ajaloo tundmise kasvatamine, Narva linnuse ja bastionide säilimise ja arendamise tagamine ning Narva linna ja piirkonna konkurentsivõime tugevdamine. 

Vastavalt 11.12.2012.a. allakirjutatud SA Narva Muuseum asutamislepingule antakse Peterburi mnt 2 asuv kinnistu koos ehitiste ja rajatistega SA-le Narva Muuseum pärast nende territooriume puudutavate Euroopa Liidu poolt rahastatud projektide lõpetamist. Peterburi mnt. 2 asuva kinnisvara üleandmiseni on otstarbekas anda SA-le Narva Muuseum tasuta kasutusse Peterburi mnt. 2 asuvad kinnistud ja nendega seotud objektid.

Vastavalt linnavara tasuta kasutamise lepingule on SA-le Narva Muuseum üleantav vallasvara otseselt seotud põhiobjektiga, milleks on Peterburi mnt 2 asuv kinnistu. SA-le Narva Muuseum üleantava vallas- ja kinnisvara nimekiri on lisatud korralduse eelnõule (lisa 1).

Linnavara tasuta kasutamise leping sõlmitakse kaheks (2) aastaks. Leping lõpetatakse ennetähtaegselt juhul, kui Lepingu esemega seotud Euroopa Liidu projektid viiakse ellu enne kahe aasta möödumist Lepingu sõlmimisest, kuna vastavalt kokkuleppele võõrandatakse Lepingu ese pärast projektide lõppemist Sihtasutusele Narva Muuseum. Lepingu eelnõu on lisatud korralduse eelnõule (lisa 2).

2. Õiguslikud alused

Tulenevalt kohaliku omavalitsuse korralduse seaduse (edaspidi KOKS) §22 lg.1 p-st 6 kuulub linnavara valitsemise korra kehtestamine linnavolikogu ainupädevusse.

Vastavalt Narva Linnavolikogu 17.03.2005 määrusega nr 14/52 kinnitatud “Linnavara kasutusse andmise korra” punktile 5.1.2 võtab vastu otsustuse linnavara kasutusse andmise kohta linnavalitsus – kasutusse andmisel tähtajaga 1 (üks) aasta või kauemaks, kuid mitte kauemaks kui 25 (kakskümmend viis) aastat.

Vastavalt Narva Linnavolikogu 17.03.2005 määrusega nr 14/52 kinnitatud “Linnavara kasutusse andmise korra” punktile 51 juhul, kui teisele isikule kasutusse antav linnavara koosneb mitmest asjast, mille suhtes kehtib erinev otsustamise kord vastavalt käesoleva määruse punktile 5, kuid kõik üleantava linnavara koosseisu kuuluvad asjad on omavahel seotud majandusliku otstarbega ja kasutusse andmise eesmärgiga või nad on peaasja olulised osad või päraldised, võetakse otsustus sellise linnavara teisele isikule kasutusse andmise kohta vastu lähtuvalt sellest, milline asi on peaasi ja nimelt: 

51.1 kinnisasja kasutusse andmisel koos selle oluliste osadega ja päraldistega: 

1) linnavolikogu - kasutusse andmisel tähtajaks 25 (kakskümmend viis) aastat või kauemaks; 

2) linnavalitsus – kasutusse andmisel tähtajaks kuni 25 (kakskümmend viis) aastat või määramata ajaks. 

51.2 vallasasja kasutusse andmisel koos selle oluliste osadega ja päraldistega võetakse otsustus vastu lähtuvalt peaasja bilansilisest maksumusest vastavalt käesoleva määruse punkti 5.2 sättele. 

3. Otsus

3.1 Anda SA-le Narva Muuseum (asutamisel) 2 aastaks tasuta kasutusse Narva Muuseumi vara vastavalt lisale 1. Vara antakse SA-le Narva Muuseum sihtotstarbega: Narva linna ja piirkonna ajaloo ning arhitektuuri-, kultuuri- ja looduspärandi tutvustamine ja populariseerimine, samuti kultuurisidemete vormide ja liikide arendamine, muuseumi arengut soodustavate teenuste arendamine ja laiendamine organisatsioonidele ja elanikkonnale.

3.2 Volitada Narva Muuseumi sõlmida SA Narva Muuseum linnavara tasuta kasutamise leping.

4. Rakendussätted

4.1. Korraldus jõustub seaduses sätestatud korras.

4.2. Narva Linnavalitsusel teha korraldus teatavaks SA-le Narva Muuseum ja Narva Muuseumile.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

